《和永叔琅邪山庶子泉阳冰石篆诗》
宋代·苏舜钦

一气破散万事起，独有篆籀含其真。周鼓秦山坏已久，下至唐室始有人。

宗臣转注得天法，质虽浑厚气乃振。人间所存十数处，丰疏异体世共珍。

其中琅邪石泉记，比之他法殊不伦。铁锁关连玉钩壮，曲处力可持万钧。

复疑蛟虬植爪角，隐入翠壁蟠未伸。近来欲眼苦不赏，惟有风月时相亲。

紫微仙人谪此守，此地胜绝旧喜闻。公馀往观领宾从，猎猎画隼摇青春。

远休车骑步泉侧，酌泉爱篆移朝昏。挥弄潺湲玩点画，情通恍惚疑前身。

作诗缄本远相寄，邀我共赋意甚勤。昨承见教久阁笔，压以大句尤难文。

高风胜事日倾倒，安得身寄西飞云。

作者简介：苏舜钦（1008—1048）北宋诗人，字子美，开封（今属河南）人，曾祖父由梓州铜山（今四川中江）迁至开封（今属河南）。曾任县令、大理评事、集贤殿校理，监进奏院等职。因支持范仲淹的庆历革新，为守旧派所恨，御史中丞王拱辰让其属官劾奏苏舜钦，劾其在进奏院祭神时，用卖废纸之钱宴请宾客。罢职闲居苏州。后来复起为湖州长史，但不久就病故了。他与梅尧臣齐名，人称“梅苏”。有《苏学士文集》诗文集有《苏舜钦集》16卷，《四部丛刊》影清康熙刊本。1981年上海古籍出版社出版《苏舜钦集》。